  Туспуктэм: Руслан Нуриахметов Наталия Сильвестрова 0+ 11-тӥ инвожое Глаз ёросысь Качкашур гуртын бесерманъёслэн «Көрбан» йӧскалык шулдыръяськонзы ортчоз. Солэн учкетэзлэн (концепциезлэн) интъетаз ужась вал луоз, кудӥныз бусы ужъёслэн кутсконзы но ӟеч йылпумъяськемзы герӟаськемын вал. Со сярысь Удмуртиысь тӧролэн но кивалтэтлэн пресс-службазы ивортӥз. Шулдыръяськон улсын бесерман лулчеберетэз азинтонын мыло-кыдо ужасьёсты данъялозы, кужмо но чупырес луонэз эскеронъя «Көнаро пиёс» ёроскуспо вожвылъяськон, ӝук сиён но концерт ортчоз. Со сяна, пӧртэм тематической площадкаос ужалозы, кылсярысь, кибашлыос бесерманъёслэсь «камалё» калык чеберъянзэс возьматозы. Ужрадын фотозонаос радъямын луозы. Кылтодосчиос но бесерман кылын вераськисьёс бесерман кыллюкамен но гожъяськетэн (письменностен) тодматозы, ӟуч но бесерман кылын гожъясь кылбурчиос «Чеброс» площадкалэн ужаз пыриськозы. «Көрбан» – бесерман калыклэн валтӥсь шулдыръяськонэз – вашкала дыръёсы гужем, кизён ужъёс йылпумъяськем бере ортче но шунды берытскон нуналэн тупа вал. Вӧсьрад (обряд) дыръя ошез курбон сёто но Инмарлы, Куазьлы но Кылдысинлы тау каро, ӟеч емыш но ю-нянь, тыро-буро улон куро вылэм. Туала праздникын кизёнэ потон «Акашка/Акаяшка» сямез но гужем вӧсяськонъёсты орчыто. Тодэ вайытом, Удмуртиысь «Лудорвай» музей-заповедникын бесерман юртъерез усьтӥзы. Ватсалом, 2018-тӥ арын «Кӧрбан» шулдыръяськонэ ивортодэтъя «Удмуртия» агентстволэн съёмочной группаез но вуылӥз. Элькун Гербер туэ Вавож ёросын ортчоз, солэн учкетэзлэн интъетаз чорыг луоз, поръёслэн Семык шулдыръяськонзы Алнаш ёросын радъяськоз. Тегъёс: йӧскалыклулчеберет праздникъёс бесерманъёс Глазёрос Удмуртия  